7 World Trade Center yang asal tingginya 47 tingkat, dilitupi seni pertukangan baru yang merah, dan menduduki sebuah tapak berbentuk trapezoid. Sebatang jejantas menghubungkan bangunan ini dengan plaza World Trade Center. Bangunan ini terletak di atas sebuah substesen janakuasa Consolidated Edison (Con Ed) yang mendatangkan kekangan reka bentuk struktur yang unik. Apabila bangunan itu dibuka pada tahun 1987, Silverstein berdepan dengan kesusahan menarik penyewa. Pada tahun 1988, Salomon Brothers menandatangani pajakan jangka panjang lalu menjadi penyewa utama bangunan ini. Pada 11 September 2001, 7 WTC dirosakkan oleh serpihan-serpihan yang jatuh daripada WTC yang runtuh. Serpihan-serpihan itu juga mencetuskan api yang terus membara sepanjang petang di aras-aras bawah bangunan. Sistem pemadam api dalam bangunan kekurangan tekanan air untuk membasmi api itu, maka bangunan itu runtuh sepenuhnya pada 5:21:10 petang. Keruntuhan itu bermula apabila sebatang tiang genting di tingkat ke-13 menjadi bengkok dan mencetuskan kegagalan struktur di seluruh bangunan, yang mula-mula kelihatan dari luar dengan keruntuhan emper mekanikal timur pada 5:20:33 petang.